ยังไม่จบ อัยการชี้มีหลักฐานใหม่ ฟ้อง บอส อยู่วิทยา ปมขับรถเร็ว-เสพโคเคน 
อัยการสูงสุดตั้งโต๊ะแถลงข้อเคลือบแคลง สั่งไม่ฟ้อง บอส อยู่วิทยา ชี้ข้อหาเสพยาเสพติด ยังไม่หมดอายุความ ฟ้องได้ รวมทั้งคำให้สัมภาษณ์ผู้เชี่ยวชาญ ที่ว่าขับความเร็วไม่ต่ำกว่า126 กม.ต่อชั่วโมง แต่ไม่มีในสำนวน ถือเป็นหลักฐานใหม่ นำมาฟ้องได้ภายหลังจากใช้เวลา 7 วัน ในการพิจารณาตรวจสอบกรณีการสั่งไม่ฟ้องนายวรยุทธ อยู่วิทยา ขับรถชนตำรวจเสียชีวิต คณะกรรมการตรวจสอบข้อเท็จจริง ได้ร่วมกันแถลงชี้แจงผลการตรวจสอบวันที่ 4 ส.ค. นายประยุทธ เพชรคุณ รองโฆษกสำนักงานอัยการสูงสุดพร้อมคณะกรรมการตรวจสอบข้อเท็จจริง แถลงว่า คดีนี้ตำรวจทำสำนวนคดีเสนออัยการคดีพิเศษอาญากรุงเทพใต้ 1 พิจารณาเมื่อวันที่ 4 มีนาคม 2556 ใน 5 ข้อหา คือ ขับรถโดยประมาทเป็นเหตุให้ผู้อื่นถึงแก่ความตาย ขับรถโดยประมาทเป็นเหตุให้ชนรถอื่นเสียหาย หลบหนีไม่ยอมให้การช่วยเหลือ ขับรถเร็วเกินกว่าที่กฎหมายกำหนด และขับรถขณะเมาสุรา โดยในสำนวนมีการฟ้องดาบตำรวจวิเชียร กลั่นประเสริฐ เป็นผู้ต้องหาที่ 2 แต่แรก ในความผิดฐานขับรถโดยประมาทเป็นเหตุให้ทรัพย์สินผู้อื่นเสียหาย โดยตำรวจได้เสนอความเห็นควรฟ้องแค่ 3 ข้อหา แต่อัยการพิจารณาแล้วเห็นควรฟ้อง 4 ข้อหา เว้น ข้อหาขับรถขณะเมาสุรา ซึ่งกระบวนการพิจารณาของอัยการชุดแรก มีการเสนอความเห็นไปตามลำดับชั้น ไม่มีความเห็นแย้งส่วนข้อเท็จจริงที่ปรากฏในสำนวนคดี มีข้อมูลปรากฏในสำนวนว่า นายจารุชาติ มาดทอง เข้าให้การในฐานะพยานหลังเกิดเหตุ 3 วัน อ้างว่าตนเองขับรถในช่องทางกลางเห็นรถจักรยานยนต์ตำรวจขับปาดจากช่องทางซ้าย จึงเบรกกะทันหัน ก่อนจะไปเกิดอุบัติเหตุ ส่วนคำให้การของ พันตำรวจตรีธนสิทธิ์ แตงจั่น เจ้าหน้าที่กองพิสูจน์หลักฐาน ในฐานะผู้เชี่ยวชาญได้ทำเสนอความเห็นครั้งแรกว่ามีการคำนวณได้ 177 กิโลเมตรต่อชั่วโมง ส่วนผลการตรวจร่างกายนายวรยุทธ หลังเกิดเหตุไปแล้วประมาณ 10 ชั่วโมง แพทย์พบว่ามีปริมาณแอลกอฮอล์ที่ 68 มิลลิกรัมเปอร์เซ็นต์ และพบมีสารแปลกปลอมในเลือดซึ่งเป็นสารประกอบย่อยของโคเคน 2 ชนิด ต่อมาผู้ต้องหามีการร้องขอความเป็นธรรมหลายครั้ง และพยานที่เป็นเจ้าหน้าที่กองพิสูจน์หลักฐานมีการกลับคำให้การเรื่องความเร็วเหลือไม่เกิน 80 กิโลเมตรต่อชั่วโมง รวมถึงผลการสอบคำให้การพยานหลังๆ ก็ให้การไปในทำนองเดียวกัน จึงเป็นเหตุให้รองอัยการสูงสุดขณะนั้นมีความเห็นสั่งไม่ฟ้องดังกล่าวทั้งนี้ หลังการพิจารณาสำนวนคดีนี้โดยละเอียดแล้วเห็นว่า ควรมีการเสนอให้อัยการสูงสุดพิจารณาสั่งการใน 2 ประเด็น ประเด็นแรก คือควรสั่งให้พนักงานสอบสวน แจ้งข้อหาเสพยาเสพติดกับนายวรยุทธ จากกรณีที่พบสารโคเคนในร่างกาย และคดีนี้ยังไม่ขาดอายุความ อีกประเด็นคือเรื่องการขับรถเร็ว เห็นว่าในสำนวนไม่มีรายงานผลการตรวจสอบของนายสธน วิจารณ์วรรณลักษณ์ อาจารย์ประจำภาควิชาฟิสิกส์ จากจุฬาลงกรณ์มหาวิทยาลัย ที่ไปให้สัมภาษณ์เรื่องการคำนวณความเร็วไม่ต่ำกว่า 126 กิโลเมตรต่อชั่วโมง ทั้งที่อาจารย์คนดังกล่าว ได้รับการว่าจ้างและลงพื้นที่ไปตรวจสอบร่วมกับเจ้าหน้าที่กองพิสูจน์หลักฐาน ซึ่งถือเป็นพยานหลักฐานใหม่ในคดีนี้ ที่สามารถสอบสวนใหม่ เพื่อให้อัยการมีความเห็นในการสั่งคดีใหม่ได้คณะกรรมการตรวจสอบข้อเท็จจริง ยืนยันว่า แม้จะมีคำสั่งเสร็จเด็ดขาดไม่ฟ้องนายวรยุทธไปแล้ว แต่ก็ไม่ได้หมายความว่าไม่สามารถทำอะไรได้อีกแล้ว เนื่องจากคดีนี้ยังไม่ถึงที่สุด ดังนั้นเมื่อมีพยานหลักฐานใหม่ที่น่าจะทำให้ศาลลงโทษผู้ต้องหาได้ ก็สามารถสอบสวนต่อไปได้
อัยการสูงสุดตั้งโต๊ะแถลงข้อเคลือบแคลง สั่งไม่ฟ้อง บอส อยู่วิทยา ชี้ข้อหาเสพยาเสพติด ยังไม่หมดอายุความ ฟ้องได้ รวมทั้งคำให้สัมภาษณ์ผู้เชี่ยวชาญ ที่ว่าขับความเร็วไม่ต่ำกว่า 126 กม.ต่อชั่วโมง 
บอส วรยุทธ อยู่วิทยา,บอส อยู่วิทยา,ไม่ฟ้องบอส,ขับรถชนตำรวจ,วิเชียร กลั่นประเสริฐ,อัยการ บอส,ข่าวทั่วไป